b'\n_START_ARTICLE_\nFerekid sa Sirosa\n_START_SECTION_\nDjelo\n_START_PARAGRAPH_\nFerekid izla\xc5\xbee svoju historiju svijeta istodobno racionaliziraju\xc4\x87i gr\xc4\x8dka bo\xc5\xbeanstva. Vrhovni bog po njemu nije Zeus, nego Zas (\xce\x96\xce\xac\xcf\x82 = onaj koji \xc5\xbeivi). Njegov je otac titan Kronos (\xce\xa7\xcf\x81\xcf\x8c\xce\xbd\xce\xbf\xcf\x82 = vrijeme), a ne bog Kronos, iz njega su potekli voda, zemlja, zrak i vatra. Po svemu sude\xc4\x87i, njega mitski sukob izme\xc4\x91u Kronosa i Urana (oca i sina) nije interesirao i on to nije izgleda nije ni opisao. Kronos i Zas bore se protiv Ofiona (\xc4\x8dovjeka-zmije), a Zas svoju pobjedu slavi tako da plete ogrta\xc4\x8d za Htoniju, koja se pretvara u Geju (povr\xc5\xa1inu zemlje)._NEWLINE_I u Ferekidovom dijelu jo\xc5\xa1 uvijek ima dosta mitolo\xc5\xa1ke kozmogonije, koja svoje porijeklo vu\xc4\x8de iz sumerskih, babilonskih i feni\xc4\x8danskih pri\xc4\x8da, ali i puno filozofskih ideja jonskih kozmologa. Njegov pripovjeda\xc4\x8dki stil je jednostavan: pri\xc4\x8da te\xc4\x8de u jednolikom prezentu, a pri\xc4\x8de su pro\xc5\xbeete ponavljanjima._NEWLINE_Glavni Ferekidov doprinos presokratskoj filozofskoj misli sastoji se u tome \xc5\xa1to je poricao mogu\xc4\x87nost nastanka ne\xc4\x8dega iz ni\xc4\x8dega (creatio ex nihilo), potom \xc5\xa1to je tvrdio da je kozmos nastao sam iz sebe, i \xc5\xa1to je dr\xc5\xbeao da su prva prapo\xc4\x8dela vje\xc4\x8dna. I Ferekid, slijede\xc4\x87i jonske kozmologe, kao prapo\xc4\x8delo svega i nastanka svijeta uzima vje\xc4\x8dne elemente, i to u odre\xc4\x91enom broju. Me\xc4\x91utim, za razliku od neodre\xc4\x91enosti o prapo\xc4\x8delu (arh\xc3\xa9) izme\xc4\x91u duha i materije koja postoji kod Homerovih i Heziodovih bogova, odnosno materijalizma miletskih filozofa , Ferekid vrlo o\xc5\xa1tro ocrtava dualizam duha i materije: po njemu su prvo postojala duhovna bi\xc4\x87a (Zas, Kronos i drugi), a iz njih je nastao duhovni plamen. Istodobno on je ocrtao i svojevrsni eti\xc4\x8dki dualizam izme\xc4\x91u - dobra i zla._NEWLINE_Ciceron a kasnije i Sveti Augustin dr\xc5\xbee da je Ferekid bio prvi koji je jasno iznio u\xc4\x8denje o besmrtnosti du\xc5\xa1e. Diogen Laertije pi\xc5\xa1e da su Ferekida mnogi dr\xc5\xbeali za Pitagorinog u\xc4\x8ditelja, preko njega znamo da je Ferekid bio dr\xc5\xbean za jednog od sedam mudraca po nekim ina\xc4\x8dicama tog izbora.'